b'\n_START_ARTICLE_\nTibetas (1912-1951)\n_START_SECTION_\n1911\xe2\x80\x931912\xc2\xa0m. Lhasos neramumai ir Kinijos paj\xc4\x97g\xc5\xb3 pasitraukimas\n_START_PARAGRAPH_\nPo Sinhai revoliucijos ir \xc4\x8cing dinastijos \xc5\xbelugimo 1911\xc2\xa0m. pabaigoje, Tibeto kariniai daliniai netik\xc4\x97tai u\xc5\xbepuol\xc4\x97 \xc4\x8cing garnizon\xc4\x85, stov\xc4\x97jus\xc4\xaf Tibete, priversdami \xc4\x8cing pareig\xc5\xabnus pasira\xc5\xa1yti \xe2\x80\x9eTrij\xc5\xb3 punkt\xc5\xb3 sutart\xc4\xaf\xe2\x80\x9c, pagal kuri\xc4\x85 \xc4\x8cing paj\xc4\x97gos pasiduoda ir palieka centrin\xc4\xaf Tibet\xc4\x85. 1912\xc2\xa0m. prad\xc5\xbeioje Kinijos Respublikos vyriausyb\xc4\x97 pakeit\xc4\x97 \xc4\x8cing dinastij\xc4\x85 ir pagal \xc4\xafstatym\xc4\x85 paveld\xc4\x97jo visas \xc4\x8cing dinastijai priklausiusias teritorijas, tarp j\xc5\xb3 22 Kinijos provincijas, Tibet\xc4\x85 ir Mongolij\xc4\x85._NEWLINE_\xc4\xaek\xc5\xabrus nauj\xc4\x85 respublik\xc4\x85 Kinijos laikinasis prezidentas Juan \xc5\xa0ikai nusiunt\xc4\x97 telegram\xc4\x85 13-ajam Dalai Lamai, atstatydamas jo ankstesnius titulus. Dalai Lama atmet\xc4\x97 \xc5\xa1iuos titulus, atsakydamas, jog \xe2\x80\x9eketina b\xc5\xabti tiek pasaulietis, tiek religinis Tibeto vadovas\xe2\x80\x9c. 1913\xc2\xa0m. i\xc5\xa1 Indijos, \xc4\xaf kuri\xc4\x85 pab\xc4\x97go 1910\xc2\xa0m., \xc4\x8cing dinastijai \xc4\xafvykd\xc5\xbeius karin\xc4\xaf \xc5\xbeyg\xc4\xaf \xc4\xaf Tibet\xc4\x85 tiesioginei Kinijos vald\xc5\xbeiai Tibete \xc4\xafvesti, \xc4\xaf Lhas\xc4\x85 sugr\xc4\xaf\xc5\xbeo Dalai Lama ir paskelb\xc4\x97 atsi\xc5\xa1aukim\xc4\x85, kuriame nurod\xc4\x97, kad santykis tarp Kinijos imperatoriaus ir Tibeto buvo \xe2\x80\x9ekaip glob\xc4\x97jo ir dvasininko, o ne vienas kito subordinacijos\xe2\x80\x9c. Atsi\xc5\xa1aukime ra\xc5\xa1yta: \xe2\x80\x9eMes esame ma\xc5\xbea, pamaldi ir nepriklausoma tauta\xe2\x80\x9c._NEWLINE_1913\xc2\xa0m. saus\xc4\xaf Agvanas Dor\xc5\xbeievas ir kiti 3 Tibeto atstovai pasira\xc5\xa1\xc4\x97 sutart\xc4\xaf tarp Tibeto ir Mongolijos Urgoje, kuriame paskelb\xc4\x97 pripa\xc5\xbe\xc4\xafstan\xc4\x8dios viena kitos nepriklausomyb\xc4\x99 nuo Kinijos. Brit\xc5\xb3 diplomatas Bell\xe2\x80\x99as ra\xc5\xa1\xc4\x97, jog 13-asis Dalai Lama jam yra sak\xc4\x99s, kad jis ne\xc4\xafgaliojo Avgano Dor\xc5\xbeievo pasira\xc5\xa1yti kokias sutartis Tibeto vardu. Buvo i\xc5\xa1vis abejota tokio teksto egzistavimu, kol Mongolijos Moksl\xc5\xb3 Akademija jo nei\xc5\xa1spausdino 1982\xc2\xa0m.\n_START_SECTION_\n\xc5\xa0imlos konferencija\n_START_PARAGRAPH_\n1913\xe2\x80\x931914\xc2\xa0m. \xc5\xa0imloje, Indijoje, rengta konferencija tarp Britanijos, Tibeto ir Kinijos Respublikos. Britai si\xc5\xabl\xc4\x97 tibetie\xc4\x8di\xc5\xb3 \xc5\xbeemes padalinti \xc4\xaf i\xc5\xa1orin\xc4\xaf ir vidin\xc4\xaf Tibet\xc4\x85 (analogi\xc5\xa1kai kaip buvo pasielgta Mongolijos atveju tariantis Rusijai ir Kinijai). I\xc5\xa1orinis Tibetas, sudar\xc4\x85s ma\xc5\xbedaug dabartinio Tibeto autonominio regiono dal\xc4\xaf, tur\xc4\x97t\xc5\xb3 autonomij\xc4\x85 su Kinijos siuzerenitetu. \xc5\xa0ioje zonoje Kinija vengt\xc5\xb3 savos \xe2\x80\x9eadministracijos ki\xc5\xa1imosi\xe2\x80\x9c, o vidiniame, sudarytame i\xc5\xa1 Khamo ir Amdo, Lasai priklausyt\xc5\xb3 tik su religija susij\xc4\x99 reikalai. 1908\xe2\x80\x931918\xc2\xa0m. Khame buvo kin\xc5\xb3 garnizonas ir vietiniai princai buvo pavald\xc5\xabs jo vadui.\n_START_SECTION_\nVisuomen\xc4\x97\n_START_PARAGRAPH_\nTibete dominavo ir dideles galias tur\xc4\x97jo budizmas, vienuoliai ir gelugpa budizmas._NEWLINE_Tibete vyravo luomin\xc4\x97 santvarka; yra duomen\xc5\xb3, kad iki XX a. pr. egzistavo baud\xc5\xbeiava ir vergija, kurias smarkiai reformavo Tibet\xc4\x85 vald\xc4\x99s 13-asis Dalai Lama. Manoma, kad iki 1950\xc2\xa0m. vergija Tibete visi\xc5\xa1kai i\xc5\xa1nyko, nebent u\xc5\xbesilikdama atkampiose pasienio zonose.\n_START_SECTION_\nRy\xc5\xa1iai su Japonija\n_START_PARAGRAPH_\nNors negalima kalb\xc4\x97ti apie oficialius diplomatinius Lasos ir Tokijo santykius, kontakto b\xc5\xabta, ir ne tik ekspedicij\xc5\xb3 metu. Po Japonijos-Rusijos karo 1905\xc2\xa0m., pasibaigusio Japonijos pergale, i\xc5\xa1augo tibetie\xc4\x8di\xc5\xb3 susidom\xc4\x97jimas tiek Japonijos armija, tiek visuomene. Vienas entuziastingiausi\xc5\xb3 Japonijos-Tibeto bendradarbiavimo \xc5\xa1alinink\xc5\xb3 buvo ger\xc4\x85 vard\xc4\x85 prie\xc5\xa1 Dalai Lam\xc4\x85 peln\xc4\x99s pinig\xc5\xb3 kalyklos vir\xc5\xa1ininkas Tserongas. Tarp Japonijos ir Tibeto b\xc5\xabta neoficialaus karinio bendradarbiavimo, ypa\xc4\x8d Japonijai padedant kurti Tibeto ginkluot\xc4\x85sias paj\xc4\x97gas. 1913\xe2\x80\x931919\xc2\xa0m. \xc4\xaf Las\xc4\x85 atvyko Yajima Yasujiro, Japonijos-Rusijos karo veteranas, suteik\xc4\x99s instrukcij\xc5\xb3, kaip gintis, jei u\xc5\xbepult\xc5\xb3 Kinijos paj\xc4\x97gos, bei trenirav\xc4\x99s paj\xc4\x97gas. Taip pat su japon\xc5\xb3 vienuolio Aoki Bunkyo pagalba \xc4\xaf tibetie\xc4\x8di\xc5\xb3 kalb\xc4\x85 buvo i\xc5\xa1versti Japonijos armijos rankra\xc5\xa1\xc4\x8diai. Vis d\xc4\x97lto po 1919\xc2\xa0m. bendradarbiavimas susilpn\xc4\x97jo, o po 1930\xc2\xa0m., pa\xc5\xa1alinus nuo vald\xc5\xbeios Tserong\xc4\x85, i\xc5\xa1vis nutr\xc5\xabko, kol minialiai atsinaujino tik 1938\xc2\xa0m.'